प्रम ओलीयात हाकनं न्हूगु किडनी प्रत्यारोपण यायेमालेफूगु विकल्प ! | नेवा: अनलाइन न्युज\nप्रम ओलीयात हाकनं न्हूगु किडनी प्रत्यारोपण यायेमालेफूगु विकल्प !\nनेवा: अनलाइन न्युज | २०७६ भाद्र ५, बिहिबार ११:३१:४३\nप्रम ओली थौं हाकनं सिंगापुर भ्रमणय् वनीगु, गुलि दिं च्वनावइ अनिश्चित\nप्रधानमन्त्री केपी शर्मा ओली थःगु उसाँय् परीषणया नितिं थौं बिहिवाः सिंगापुर वनीगु जूगु दु । सिंगापुरय् उसाँय् परीक्षण यानाः व.गु साउन २७ गते लिहाँवःम्ह प्रम ओली १० न्हु लिपा हाकन. थौं सिंगापुर भ्रमणय् वनेत्यंगु खः ।\nचिकित्सकया सल्लाह कथं प्रधानमन्त्री ओली थौं बिहिवाः न्हिनय् १ः३० ता इलय् थाई एयर मार्फत सिंगापुर प्रस्थान यायेत्यंगु ओलीया प्रेस संयोजक चेतन अधिकारीं जानकारी ब्यूगु दु ।\nओलीलिसें प्रधानमन्त्री ओलीया जहान राधिका शाक्य, प्रमुख राजनीतिक सल्लाहकार विष्णु रिमाल, निजि चिकित्सक डा. डिब्या सिंहलिसें थीथी मनूत सिंगापुर वनीगु प्रधानमन्त्रीया सचिवालयं जानकारी ब्यूगु दु ।\nप्रधानमन्त्री ओलीं सिंगापुरय् च्वंगु नेशनल युनिभर्सिटी हस्पिटलय् थःगु उसाँय् परीक्षण याकी । थ्वसिबें न्ह्यः नं प्रम ओलीं अन हे उसाँय् परीक्षण याकूगु खः । उसाँय् परीक्षणया नितिं थ्वसिबें न्ह्यः ९ न्हु सिंगापुरय् च्वनावःम्ह प्रधानमन्त्री ओली थौं बिहिवाः वनाः गुलि ई अन च्वनावइ धैगु विषयस छुं न. धाःगु मदु ।\nप्रधानमन्त्री ओली जलास्यँ (किडनी)या ल्वगि खः । ओलीं १२ दँ न्ह्यः किडनी प्रत्यारोपण याकूगु खः । किडनी प्रत्यारोपण लिपा भारत व बैंकक वनाः उसाँय् परीक्षण यायेगु यानावःम्ह प्रधानमन्त्री ओलीं दथुइ स्वदेशय् हे वासः याःगु खः । तर, ओली वंगु साउन १८ गते सिंगापुर वंगु खः ।\nकिडनी प्रत्यारोपणया ल्वगिपिन्सं निश्चित ईलिपा वासः हिलेमाःगु चिकित्सकपिन्सं धाःगु दु । १२ दँ न्ह्यः किडनी प्रत्यारोपण याकूम्ह प्रधानमन्त्री ओलीयात नं वासः हिलेमाःगु खः धकाः धाःगु दु ।\nन्हूगु वासः नं ज्या मयाःसा न्हूगु किडनी हाकनं प्रत्यारोपण यायेमालेफूगु विकल्प जुइ । ओलीं छु यायेगु धैगु निश्चित विचाः प्वंकूगु मदुनि । प्रधानमन्त्री स्वयं व वया सचिवालयं नं स्वास्थ्य स्थिति बारे विस्तृत रुपं छुं जानकारी ब्यूगु मदुनि ।